Öljy-yhtiö Saudi Aramcon rakennuksia Dhahranissa.
**Saudi Aramco** (arab. أرامكو السعودية‎, *ʾArāmkū s-Saʿūdiyyah*) tai lyhyemmin **Aramco**, viralliselta nimeltään **Saudi Arabian Oil Company**, on maailman suurin öljy- ja energia-alan yhtiö. Se on pörssiyhtiö ja sen päätoimipiste sijaitsee Dhahranissa Saudi-Arabian itärannikon lähellä.

Saudi Aramco tuotti vuonna 2014 laskennallisesti keskimäärin 12 miljoonaa barrelia öljyä päivässä. Vuonna 2012 raportoitiin, että yksistään yhtiön suurin öljykenttä eli Ghawarin öljykenttä, pystyi tuottamaan 5 miljoonaa barrelia päivässä.

Konsernilla on noin 61 900 työntekijää, joista runsas 10 000 on muita kuin Saudi-Arabian kansalaisia.

Saudi Aramcolla on omia öljynjalostamoja kotimaassaan (Jedda, Ras Tanura, Riad ja Yanbu'ssa), sekä useita jalostamoita yhteisyrityksissä niin kotimaassa kuin ulkomailla. Yhtiön vientiterminaalit sijaitsevat Dubassa, Jazanissa, Jeddassa, Ju'aymahissa, Ras Tanurassa, Rabighissa, ja Yanbu'ssa.

Yhtiön hallituksessa on useita Saudi-Arabian hallituksen ministereitä, joista yksi toimii hallituksen puheenjohtajana. Kesällä 2015 toimitusjohtajan tehtävää hoiti Amin H. Nasser.

Historia
--------

Dammamin öljykentän lähde numero 7. Saudi-Arabian ensimmäinen kaupallinen öljylähde.
Saudi Aramcon historia juontaa juurensa vuoteen 1933. Toukokuun 29. päivänä 1933 allekirjoitettiin sopimus Saudi Arabian ja *Standard Oil Company of California* -yhtiön (Socal) välillä. Saman vuoden marraskuun 8. päivänä perustettiin tytäryritys *California Arabian Standard Oil Company* (Casoc) sopimusta toteuttamaan.

Öljyä alettiin etsiä Saudi-Arabian maaperästä. Jo vuonna 1934 amerikkalaisgeologit kartoittavat aluetta ja laativat Dammamin öljykentän kartalla varustetun kuvauksen yhdessä paikallisten aavikko-olot tuntevien beduiinioppaiden, kuten Khamis ibn Rimthanin kanssa. Alueen ilmakuvauksia varten tuotiin avuksi Fairchild 71 -lentokone. Ensimmäinen koeporaus suoritettiin vuonna 1935 ja al-Khobariin rakennettiin huoltolaituri. Pitkän poraamisen jälkeen 4. maaliskuuta 1938 Dammamin öljykentän lähde numero 7 alkoi tuottaa öljyä lähes 1,5 kilometrin syvyydestä. Öljyä saatiin 1 585 barrelia päivässä. 

Yhtiö listautui pörssiin ja keräsi 7. joulukuuta 2019 päättyneellä listautumisannillaan 25,6 miljardia dollaria. Annissa myytiin kaikkiaan 1,5 prosenttia Aramcon osakkeista. Koko yhtiön markkina-arvoksi muodostui näin 1,7 biljoonaa dollaria eli yli 1,5 biljoonaa euroa, joka teki siitä maailman arvokkaimman yhtiön.

Saudi Aramco solmi vuonna 2020 10 vuoden sponsorisopimuksen F1-organisaation kanssa. Sopimuksen arvo on 42–61 miljoonaa dollaria/vuosi.

Lähteet
-------

1. 1 2 3  History (Sivuston kohdat 1930s,) Saudi Aramico, saudiaramco.com.  Arkistoitu 6.7.2015. Viitattu 24.7.2015. (englanniksi)
2. 1 2  Leadership team Saudi Aramico, saudiaramco.com.  Arkistoitu 27.6.2017. Viitattu 24.7.2015. (englanniksi)
3. 1 2 3 4 5  Key facts and figures Saudi Aramico, saudiaramco.com.  Arkistoitu 25.12.2018. Viitattu 24.7.2015. (englanniksi)
4. 1 2  Christopher Helman: 1. Saudi Aramco - 12 million barrels per day (osa The World's Biggest Oil Companies - 2015 -artikkeliin liittyvää suurimpien öljy-yhtiöiden lyhyttä esittelyä. Tuotantoluvut on laskenut Forbesille Wood Mackenzie.) forbes.com. Viitattu 24.7.2015. (englanniksi)
5. 1 2  Christopher Helman: 1. Saudi Aramco - 12.5 million barrels per day (osa The World's Biggest Oil Companies -artikkeliin liittyvää 25 suurimman öljy-yhtiöiden lyhyttä esittelyä. Keskimääräisen laskennallisen päivätuotannon luvut on laskenut Forbesille Wood Mackenzie.)  16.7.2012. forbes.com. Viitattu 24.7.2015. (englanniksi)
6. ↑  Aramico. Oil company *Encyclopædia Britannica*. britannica.com. Viitattu 24.7.2015. (englanniksi)
7. ↑  Saudi-Arabian öljy-yhtiön pitkään odotettu osakeanti rikkoi ennätyksiä – yhtiön arvo nousi yli 1 500 miljardiin euroon *Yle Uutiset*. Viitattu 8.12.2019.
8. ↑  F1 sai kumppanikseen maailman arvokkaimman yhtiön – laji kuittaa hurjan summan, mutta sponsorille se on pelkkiä hiluja *www.iltalehti.fi*. Viitattu 5.4.2020.

Aiheesta muualla
----------------

* Kuvia tai muita tiedostoja aiheesta **Saudi Aramco** Wikimedia Commonsissa

* Viralliset sivut (arabiaksi), (englanniksi)